**Avvikling av disputas – praktisk informasjon**

Denne orienteringen inneholder praktisk informasjon for doktorand og bedømmelseskomité, i forbindelse med disputasdagen.

**Reise, opphold og honorar**

Som følge av koronapandemien legger NTNU til rette for at prøveforelesning og disputas gjennomføres kombinert fysisk og digitalt. Hvis komitémedlemmer av smittevernhensyn eller som følge av reiserestriksjoner ikke kan delta fysisk, kan de delta digitalt. I særskilte tilfeller kan også kandidaten delta digitalt, og da vil disputasen gjennomføres heldigitalt.

Instituttadministrasjonen bestiller hotell og evt. reise til tilreisende komitémedlemmer etter forespørsel.

Etter disputasen sender de eksterne komitémedlemmene den tilsendte oppdragsavtalen (dersom dette ikke allerede er gjort), og evt. reiseregning til instituttadministrasjonen. Gjeldende honorarsatser er oppgitt i oppdragsavtalen. Det interne medlemmet i komitéen mottar ikke honorar.

**Lunsj**

I pausen mellom prøveforelesning og disputas, arrangerer fakultetet en lunsj for doktoranden, komitéen, veileder(e), og disputasleder. Kandidaten kan i tillegg selv invitere inntil fem egne gjester (antallet vil kunne bli redusert ut fra smittevernhensyn).

**Teknisk utstyr**

Dersom det er aktuelt, vil fakultetet legge til rette for å bruke en digital kommunikasjonsløsning med lyd og bilde (verktøyet Zoom). NTNU har lisensversjon av Zoom. Instituttadministrasjonen vil i så tilfelle invitere kandidat og komiteen til en test i Zoom i forkant av disputasdagen.

Kandidat eller medlemmer av komiteen som deltar digitalt må ha webkamera og vi anbefaler å bruke headset. Fakultetet anbefaler at Zoom lastes ned på forhånd, men det er også mulig å kjøre Zoom i webbrowser eller som skrivebordsprogram (evt. også via skype og andre løsninger).

Vi anbefaler at kandidaten bruker egen PC ved oppmøte på campus. Dersom kandidaten og/eller opponentene ønsker å låne teknisk utstyr under prøve­fore­lesning eller disputas, må saksbehandler ved instituttadministrasjonen varsles om dette i god tid på forhånd.

**Prøveforelesning**

For *ph.d.- graden:* Doktoranden holder én prøveforelesning over et emne oppgitt av komitéen.

For *Dr.philos-graden: Doktoranden* holder én prøveforelesning over selvvalgt emne, og én prøveforelesning over et emne oppgitt av komitéen.

Prøveforelesningen(e) varer ca. 45 minutter. Formålet med prøveforelesningen(e) er at doktoranden skal dokumentere evne til å formidle forskningsbasert kunnskap, siktet inn mot mål­gruppen som er viderekomne studenter.

Alle medlemmene av den sakkyndige komiteen skal være til stede (fysisk eller digitalt) under prøve­fore­lesningen(e). Det er ikke prosesjon i forkant av prøveforelesningen.

Disputasleder introduserer og leder prøve­forelesningen(e). Etter prøve­fore­lesningen(e) opplyser disputasleder forsamlingen om tid og sted for disputasen.

Umiddelbart etter forelesningen(e) avgjør komiteen om forelesningen(e) kan godkjennes. Prøveforelesningen(e) må være godkjent før disputasen.

**Disputas**

Disputasen blir avviklet på samme måte, uavhengig av om doktoranden disputerer for graden *ph.d*., eller graden *dr.philos*. Dresskode under disputasen er pent daglig antrekk/dress.

Disputasen innledes normalt med en akademisk pro­sesjon. Først i prosesjonen går disputasens leder, deretter følger doktoranden, førsteopponent, andre­opponent, og til sist komitéens administrator. Forsamlingen i auditoriet reiser seg under prosesjonen. Disputasleder går direkte til talerstolen, mens resten av prosesjonen går til sine plasser. Forsamlingen setter seg på signal fra disputasleder. *Det er ikke prosesjon når disputas gjennomføres heldigitalt.*

Disputasen innledes av disputasleder. Doktoranden bes om å ta plass ved den ene talerstolen, og gis så ordet for å gi en kortfattet oppsummering av målet for, og resultatene av, de vitenskapelige undersøkelsene i avhandlingen. Doktoranden har ca. 15-20 minutter til rådighet til presentasjonen.

Deretter gir disputasleder ordet til førsteopponenten, som starter selve prøvingen av doktorandens arbeid.

Etter at førsteopponenten har avsluttet sin opposisjon, tar disputasleder ordet og takker opponenten for bidraget. Disputasleder informerer så om at det blir en kort pause, og tidspunktet for når disputasen fortsetter. Disputasleder gjør oppmerksom på muligheten for å opponere ex auditorio (spørsmål/kommentarer fra salen), og at de som ønsker dette må melde seg i pausen.

Etter pausen er det ingen ny prosesjon. Doktoranden tar plass ved samme talerstol som før. Disputasleder introduserer andre del av disputasen. Dersom noen har meldt seg for å opponere ex auditorio, skal disse få ordet (i rimelig grad) før andreopponenten.

Disputasleder introduserer andreopponenten, som fortsetter drøftingene av doktorandens forskningsresultater. De to opponentene bør på forhånd ha avtalt en viss oppgavefordeling seg imellom.

Doktoranden blir stående ved talerstolen mens disputasleder takker doktoranden og opponentene for vel gjennomført disputas, og erklærer disputasen for avsluttet.

Varighet

Det finnes ingen formelle regler for hvor lang tid opponentene kan bruke på opposisjonen. I praksis vil dette variere, men vanligvis bruker førsteopponenten ca. en time, mens andreopponenten bruker noe mindre tid, ca. 45 minutter. Normalt varer en disputas, inklusive en pause på ca. 15 minutter, i ca. 3 timer.

Variasjoner i gjennomføringen av disputasformen:

I enkelte tilfeller kan opponenter ønske å avvike fra standardmodellen med to tydelig atskilte sekvenser. For eksempel ved at opponentene gir ordet til hverandre underveis, slik at de begge er aktive under hele disputasen. Dette må avtales på forhånd. Det vil være mest praktisk at disputasleder åpner med å gi ordet til førsteopponenten og at opponentene «gir hverandre ordet» underveis i disputasen.

Etter disputasen avgjør komiteen om doktorandens forsvar av avhandlingen kan godkjennes, og om komiteen kan anbefale at doktoranden kreeres til doktor. Dersom komitéen godkjenner forsvaret, signeres skjema for godkjenning og komitéens administrator leverer det til fakultetet snarest mulig etter disputasen.

**Disputasmiddag**

Dersom kandidaten ønsker å markere dagen med en middag, arrangeres den av doktoranden selv. Ved en eventuell disputasmiddag er det vanlig å invitere bedømmelseskomité, veileder(e) og disputasleder.

**Kreering og vitnemål**

Etter komiteens anbefaling tildeler fakultetet doktoranden graden *philosophiae doctor* (ph.d.), eller *doctor philosophiae* (dr.philos.).

Fakultetet sender tildelingsbrev og vitnemål til doktoranden.

**Doktorpromosjon**

NTNU arrangerer doktorpromosjon hver vår og høst, for alle nye doktorer ved NTNU. Under promosjonen overrekker Rektor diplom til de nye *doctores*.

De som ikke har mulighet for å delta under doktorpromosjonen, får diplomet tilsendt i posten. Det er derfor viktig at fakultetet holdes oppdatert om doktorandens korrekte adresse.